Chuma cha Pep Guardiola hakika kiko motoni
Language: Swahili | Genre: News

Chuma cha Pep Guardiola hakika kiko motoni 

Kaa akiinua gando, mambo yapisie kae, au yamekatika. Kaa ni mnyama wa baharini mwenye gando au sehemu ngumu kama chuma inayofunika mwili wake kwa nje ili kujilinda.   

Anaposhambuliwa, ni mwepesi wa kutumia gando lake kujificha hadi adui yake apite ndipo apate kujitokeza tena kama afanyavyo kobe. Yapisie ni yamepita. 
Kaa ainuapo gando, adui huwa kesha kwenda na vivyo hivyo mwenye haja fulani anaishughulikia papo hapo na iwapo ataacha kuishughulikia, ni dalili kuwa ile haja hanayo tena. Na ndivyo hali ilivyo kwa Pep Guardiola. Liverpool ambaye ni adui amepita, naye Pep amekata tamaa. Asimwone tena.
Baada ya timu ya Manchester City kupokea kichapo kwenye Ligi Kuu ya Uingereza dhidi ya mahasimu wao wa tangu jadi, Manchester United kwa kulambishwa mabao mawili  kwa moja, mashabiki wengi walianza kutoa kauli yenye kauli-mbiu Pep Out kwa maana ya Pep Guardiola ondoka Manchester City. 

Kichapo hiki cha City kiliwateremsha ardhini kutoka mbinguni ambako wamekuwa wakielea kwa muda sasa. Kabla ya mechi hii, wachanganuzi wengi wa soka walikuwa wamehoji kwamba City ingaliiadhibu Manchester United bila huruma yoyote lakini mambo yakaenda kinyume sana na matarajio ya wengi. 

Hali hii ina maana kwamba timu ya Liverpool imechukua uongozi wa ligi kuu ikiwa na pointi 46 baada ya kucheza mechi 16 huku ikifuatwa na Leicester City kwenye nafasi ya pili ikiwa na pointi 38 kabla ya mechi za wikendi iliyopita.

Pengo kati ya Mancester City na Liverpool kabla ya mechi za wikendi lilikuwa pointi 14. La muhimu ni kwamba, endapo City watapoteza mechi nyingine tena basi kujiamini kwao kutakuwa kumeporomoka nao wataanza kupoteza mechi moja baada ya nyingine. 

Matokeo yake yatakuwa Liverpool kushinda ligi kwa mara ya kwanza baada ya miongo mingi naye Pep Guardiola kupigwa kalamu. Manchester City wamekuwa wakicheza mchezo mzuri sana hususan kwenye ligi na kushinda mechi nyingi mno. Ni kushinda huko ambako kumewafanya kuogopwa na wengi na hivyo kuwatia wapinzani hofu ya kisaikolojia. 

Hofu hiyo sasa imeanza kutoweka nayo itapotea kabisa wakati City itapokezwa kichapo kingine.
City walishinda ligi msimu uliopita kwa mara ya pili mfululizo na huenda huo ukawa ndio mwisho wa safari hiyo. 

Aidha, tayari Guardiola ameanza kutafuta kazi kwingine kwani mambo uwanjani ni tofauti sana. Hata kumaliza ndani ya tano bora huenda kukawa kibarua kigumu. Uwezo wa Guardiola zaidi hutegemea yeye kupata wachezaji wazuri ndipo kuwezesha falsafa yake ya tikitaka. 

Wakati hanapo uwezo huo, basi Guardiola hutapatapa hapa na pale na kocha yeyote wa wastani. Hata wachezaji hao wazuri huchoka kutokana na kutakiwa kufanya kazi nyingi na ngumu uwanjani. Wachokapo, timu huweza kupoteza mechi hapa na pale. Ni uchovu huo ambao sasa umewaingia wachezaji wa Manchester City pamoja na kocha mwenyewe. 

Halafu, Guardiola mwenyewe hana uwezo wa kuwakuza chipukizi timuni bali hutegemea wachezaji wenye uzoefu. Na kama ni chipukizi, basi huwa chipukuzi hodari wanaonunuliwa. 

Kumbe Pep Guardiola hana ujuzi wa kuwanoa wachezaji wowote na kuibuka na taji. Ujuzi wake unadhihirika tu endapo atakuwa na wachezaji wenye uwezo fulani pekee.